4. การประกอบธุรกิจของแต่ละสายผลิตภัณฑ์

บริษัทฯ ดำเนินธุรกิจถือลิขสิทธิ์ และจำหน่ายสินค้าเพื่อความบันเทิงภายในบ้านภายใต้ตราสินค้า
”แมงป่อง” รวมถึงเป็นผู้จำหน่ายสินค้าลิขสิทธิ์ภายใต้ตราสินค้าของคู่ค้ารายอื่นๆ
ซึ่งรายได้จากการดำเนินธุรกิจดังกล่าว ในปี 2552 และ ปี 2551เท่ากับ 516 ล้านบาท และ 610
ล้านบาท หรือ คิดเป็นสัดส่วนร้อยละ 98.93 และ 91.20 ของรายได้รวม ตามลำดับ

4.1 การถือครองลิขสิทธิ์ผลิตและจัดจำหน่ายภาพยนตร์

4.1.1 ลักษณะผลิตภัณฑ์หรือบริการ

ลักษณะผลิตภัณฑ์หรือบริการของบริษัทฯ คือ ลิขสิทธิ์ภาพยนตร์เพื่อนำมาผลิต
และจัดจำหน่ายในรูปแบบแผ่นดีวีดี วีซีดี รวมถึงสินค้าเพื่อความบันเทิงในรูปแบบแผ่นบลูเรย์ ดีวีดี
วีซีดี (“แผ่นภาพยนตร์”) ภายใต้ตราสินค้าของคู่ค้ารายอื่นๆ

4.1.2 การจัดหาผลิตภัณฑ์

ขั้นตอนการจัดหาให้ได้มาซึ่งผลิตภัณฑ์หรือสินค้าที่บริษัทฯ จำหน่าย สามารถแบ่งออกได้เป็น 2
ประเภทดังนี้

1)  สินค้าลิขสิทธิ์ของบริษัทฯ

1.1 ขั้นตอนการจัดหาลิขสิทธิ์ บริษัทฯ จะเลือกซื้อลิขสิทธิ์เฉพาะภาพยนตร์ที่สามารถจำหน่ายได้นาน
และมีโอกาสถูกละเมิดลิขสิทธิ์น้อย
ในลักษณะการจัดซื้อแบบรายเรื่องจากตัวแทนจำหน่ายลิขสิทธิ์ในประเทศและจากงานเทศกาลภาพยนตร์ต่างๆ
ในต่างประเทศ

1.2 ขั้นตอนการผลิตสินค้า เมื่อบริษัทฯ ได้ลิขสิทธิ์ภาพยนตร์แล้ว
จะนำมากำหนดจำนวนการผลิตในรูปแบบต่างๆ ซึ่งได้แก่ ดีวีดี และ วีซีดี โดยบริษัทฯ
มีนโยบายในการจ้างผู้ผลิตภายนอก
เพื่อลดความเสี่ยงในการลงทุนในเรื่องเทคโนโลยีของอุปกรณ์และการว่าจ้างบุคลากร
ซึ่งปัจจุบันบริษัทฯ มีพันธมิตรทางการค้าที่เป็นผู้ผลิตวีซีดี และดีวีดี ให้แก่บริษัทฯ ที่สำคัญ 5-6 แห่ง
ซึ่งบริษัทฯ
มีการตรวจสอบประวัติและความน่าเชื่อถือของผู้ผลิตแต่ละรายล่วงหน้าเพื่อการผลิตสินค้าที่มีคุณภาพสูงและป้องกันการลักลอบการละเมิดลิขสิทธิ์ของบริษัทฯ

  2) สินค้าลิขสิทธิ์ภายใต้ตราสินค้าของคู่ค้ารายอื่น ๆ

เพื่อให้ Shop แมงป่อง มีสินค้าที่มีความหลากหลาย
สามารถตอบสนองความต้องการของลูกค้าได้อย่างครบถ้วน บริษัทฯ
จึงมีการจัดซื้อสินค้าที่ไม่ใช่ตราสินค้าแมงป่อง (Non-Mangpong) ที่เป็นภาพยนตร์ในรูปแบบ บลูเรย์
ดิสก์ ดีวีดี วีซีดี จากผู้ผลิต ผู้จัดจำหน่าย และตัวแทนจัดจำหน่ายสินค้า ทั้งนี้ที่ผ่านมาบริษัทฯ
เป็นตัวแทนจำหน่ายสินค้าประเภทภาพยนตร์ให้กับ MVD, Catalyst, Happy Home เป็นต้น

นอกจากนี้ จากการที่จำนวน Content ในกลุ่ม Entertainment โดยรวมมีจำนวนลดน้อยลง
รวมถึงการที่บริษัทฯ ขยายตัวเข้าสู่หมวด Edutainment Software นั้น
นับว่าเป็นการนำร่องสู่การจำหน่ายสินค้าประเภทอื่นในหมวดเดียวกัน โดยบริษัทฯ ได้ทยอยปรับพื้นที่
Shop แมงป่องบางสาขาที่มีขนาดพื้นที่เหมาะสมและมีความต้องการของลูกค้าให้เป็นส่วนของ
“แมงป่องบุ๊คส์” เพื่อจำหน่ายหนังสือ นิตยสาร พ็อกเกตบุคส์ เพื่อเพิ่มความหลากหลายในตัวสินค้า
และเป็นการสร้างลูกค้ากลุ่มใหม่ โดยบริษัทฯ
เป็นตัวแทนจำหน่ายหนังสือให้แก่สำนักพิมพ์และผู้จัดจำหน่ายต่างๆ กว่า 50 ราย อาทิ ซีเอ็ด
อมรินทร์ สำนักพิมพ์แจ่มใส สำนักพิมพ์วิบูลย์กิจ เป็นต้น

การบริหารลิขสิทธิ์และสินค้าคงคลัง 

บริษัทฯ มีนโยบายในการบริหารลิขสิทธิ์โดยมุ่งเน้นการจัดซื้อลิขสิทธิ์ที่มีคุณภาพ
และเป็นที่นิยมของลูกค้า และคัดเลือกลิขสิทธิ์ที่บริษัทฯ ถืออยู่เพื่อผลิตสินค้าในรูปแบบต่างๆ
ให้ตรงกับความต้องการของลูกค้าอย่างเหมาะสม โดยตรวจสอบความนิยมของลิขสิทธิ์
และแนวโน้มความต้องการสินค้าก่อนการผลิต นอกจากนี้บริษัทฯ ยังมีนโยบายการบริหารสินค้าคงคลัง
ด้วยการติดตามยอดขายสินค้า
โดยแต่ละสาขาจะส่งข้อมูลการขายสินค้าให้สำนักงานใหญ่ทุกสิ้นวันทำการ เพื่อให้บริษัทฯ
มีข้อมูลในการบริหารสินค้าคงคลังอย่างมีประสิทธิภาพ

4.1.3 การตลาดและสภาวะการแข่งขัน

  1) การตลาด

บริษัทฯ มีการปรับตัวทางด้านการตลาดอยู่เสมอ เพื่อตอบสนองได้ตรงความต้องการของลูกค้า
ซึ่งจะส่งผลต่อผลประกอบการของบริษัทฯ โดยการใช้กลยุทธ์ต่างๆ ดังต่อไปนี้

-   กลยุทธ์ช่องทางการจัดจำหน่าย

บริษัทฯ มีช่องทางการจำหน่ายเป็นของตนเองในนาม Shop แมงป่อง (Retail Outlets)
ซึ่งกระจายอยู่ทั่วประเทศในศูนย์การค้า ช๊อปปิ้งพลาซ่า ที่มีศักยภาพ ทั้งนี้ บริษัทฯ
ยังมีนโยบายในการขยายสาขาใหม่ๆ ในทำเล และศูนย์การค้าที่มีศักยภาพมีกำลังซื้อ
เพื่อสามารถเข้าถึงลูกค้า รวมถึงเป็นการขยายฐานลูกค้า และสร้างความภักดีในตราสินค้า
“แมงป่อง”

  จำนวนสาขาและจุดขายของบริษัทฯ ในช่วง 3 ปีที่ผ่านมา

  ------------------------- -------------- -------------- ----------------
                            2552           2551           2550

  จำนวนสาขาและจุดขาย         44             236            214
  ------------------------- -------------- -------------- ----------------

-   กลยุทธ์การผลิตสินค้าที่มีคุณภาพ

เนื่องจากปัจจัยสำคัญในการเลือกซื้อสินค้าเพื่อความบันเทิง คือคุณภาพสินค้า ดังนั้นบริษัทฯ
จึงมีการคัดเลือกลิขสิทธิ์ภาพยนตร์ที่มีคุณภาพและได้รับความนิยม
เลือกใช้ระบบและเทคโนโลยีการผลิตของบริษัทรับจ้างผลิตสินค้าที่มีความทันสมัย
เพื่อให้ได้สินค้าที่มีคุณภาพสูง ระบบภาพ สี เสียงคมชัด

-   กลยุทธ์การสร้างความแตกต่าง

บริษัทฯ มีการสร้างความแตกต่างให้กับสินค้าโดยใช้บรรจุภัณฑ์ (Packaging) ที่มีความโดดเด่น,
การให้บริการหลังการขาย โดยรับประกันคุณภาพสินค้า (Warranty) และการสร้างนวัตกรรมใหม่ๆ
ในตัวสินค้าอยู่เสมอ เช่น
รูปแบบวีซีดีที่มีคุณสมบัติใกล้เคียงกับดีวีดีที่สามารถเลือกเมนูที่เคลื่อนไหวในซีนต่าง ๆ ได้
(Interactive Menu Highlight) หรือระบบเสียง Dolby Prologic II
รูปแบบดีวีดีที่มีการพัฒนาเป็นดีวีดี 9 ที่มีภาพและเสียงตามที่ปรากฏเช่นเดียวกับในโรงภาพยนตร์
(Anamorphic Widescreen)

-   กลยุทธ์ในด้านความหลากหลายของผลิตภัณฑ์

บริษัทฯ ได้จัดหาลิขสิทธิ์จากผู้ผลิตทั้งในประเทศและต่างประเทศเป็นจำนวนมาก
เพื่อให้สินค้าของบริษัทฯ มีความหลากหลายสูง และเป็นทางเลือกให้กับลูกค้าของบริษัทฯ
ทั้งในด้านรูปแบบผลิตภัณฑ์ที่มีทั้งบลูเรย์ ดิสก์ ดีวีดี วีซีดี และในด้านประเภทสินค้าที่มีทั้งภาพยนตร์ไทย
ภาพยนตร์ฮอลลีวู๊ด ภาพยนตร์ฮ่องกง ญี่ปุ่น เกาหลี และไต้หวัน เป็นต้น นอกจากนี้บริษัทฯ
ยังมีสินค้าบันเทิงประเภทคอนเสิร์ต สารคดี การ์ตูน และโชว์ต่างๆ
รวมถึงการขยายตัวสู่สินค้าประเภทหนังสือ นิตยสาร พ็อคเก็ตบุ๊คส์
เพื่อสร้างความหลากหลายในสินค้า และตอบสนองความต้องการของลูกค้าทุกเพศ และทุกวัย

-   กลยุทธ์การกำหนดราคา

บริษัทฯ มีนโยบายในการกำหนดราคาสินค้าให้สามารถแข่งขันได้
และให้ผลตอบแทนที่เหมาะสมแก่บริษัทฯ

-   กลยุทธ์ในการโฆษณาและประชาสัมพันธ์

  สามารถแบ่งได้เป็น 2 ระดับคือ

- การโฆษณาประชาสัมพันธ์ ณ จุดขาย จากการที่บริษัทฯ มีจุดเด่นในเรื่องการมี Shop
เป็นของตนเองจำนวนมาก บริษัทฯ จึงมีข้อได้เปรียบในการการโฆษณาในรูปแบบการตกแต่งหน้าร้าน
(Display), การจัดเรียงสินค้าให้โดดเด่น (Merchandising), สื่อโฆษณา ณ จุดจำหน่าย
(Point of Purchase : POP), การจัดกิจกรรม (Event) ภายใน Shop สาขาต่างๆ
ซึ่งถือเป็นการโฆษณาและสร้างการจดจำตราสินค้า “แมงป่อง”
รวมถึงสามารถกระตุ้นให้เกิดความต้องการซื้อสินค้าได้เป็นอย่างดี

- การโฆษณาประชาสัมพันธ์ผ่านสื่อภายนอก บริษัทฯ
มีการส่งจดหมายข่าวอิเลคทรอนิคส์ให้แก่ลูกค้าที่สมัครเป็นสมาชิก “แมงป่องเมมเบอร์การ์ด”
และสมาชิก E-shop รวมถึงมีการส่งข่าวประชาสัมพันธ์ในหนังสือพิมพ์ สื่อสิ่งพิมพ์ต่างๆ
และลงโฆษณาในนิตยสารต่างๆ
เพื่อเผยแพร่ข่าวสารผลิตภัณฑ์ใหม่หรือการจัดกิจกรรมส่งเสริมการขายต่างๆ ของบริษัทฯ
ให้ลูกค้าและผู้บริโภคทั่วไปได้รับทราบในวงกว้างแพร่หลายยิ่งขึ้น

-   กลยุทธ์การปรับเปลี่ยนรูปแบบสินค้าให้ตรงกับความต้องการของลูกค้า

บริษัทฯ มีการปรับเปลี่ยนรูปแบบสินค้าตามสมัยนิยมและเทคโนโลยีที่เปลี่ยนแปลงไปจากวีดีโอ มาเป็น
วีซีดี และเป็น ดีวีดี และล่าสุดในรูปแบบ บลูเรย์ ดิสก์ ซึ่งเป็นสินค้าที่มีคุณภาพมากยิ่งขึ้น
นอกจากนี้บริษัทฯ จะมีการปรับเปลี่ยนสัดส่วนสินค้าเหล่านี้ตามความเหมาะสมกับสถานที่ตั้งของร้าน
โดยพิจารณาจากข้อมูลประวัติการซื้อและพฤติกรรมการซื้อของลูกค้าที่เข้ามาใช้บริการในแต่ละสาขาเป็นหลัก
เพื่อให้สามารถจัดวางสินค้าให้ตรงกับความต้องการของลูกค้าในแต่ละพื้นที่ให้มากที่สุด

2)  ลักษณะลูกค้าและกลุ่มลูกค้าเป้าหมาย

บริษัทฯ แบ่งกลุ่มลูกค้าเป้าหมายออกเป็น 2 กลุ่มดังนี้

กลุ่มที่ 1 ผู้บริโภคโดยตรง (End User) คือ บุคคลทั่วไปที่ซื้อสินค้าจาก Shop แมงป่อง
ลูกค้ากลุ่มนี้นิยมชมภาพยนตร์และฟังเพลงที่บ้านหรือนิยมซื้อผลงานภาพยนตร์และเพลงเพื่อเก็บสะสม
โดยรวมถึงสมาชิกของบริษัทฯ จำนวนกว่า 600,000 ราย ที่มีความจงรักภักดีต่อตราสินค้าสินค้า
“แมงป่อง” (Brand Loyalty)
และมีความเชื่อมั่นในคุณภาพของสินค้าและบริการที่ได้รับจากร้านค้าและสินค้าของบริษัทฯ

กลุ่มที่ 2 ผู้จัดจำหน่าย ตัวแทนจำหน่าย ปัจจุบันบริษัทฯ
มีลูกค้าที่เป็นผู้จัดจำหน่ายและตัวแทนจำหน่ายจำนวนกว่า 10 ราย

3)  การจำหน่ายและช่องทางการจำหน่าย

ปัจจุบันบริษัทฯ มีช่องทางการจำหน่าย 2 ช่องทางดังนี้

1.  Shop แมงป่อง ณ วันที่ 31 ธันวาคม 2552 บริษัทฯ มี Shop แมงป่อง
    ซึ่งเป็นร้านค้าปลีกที่บริษัทฯ เป็นผู้บริหารเองรวมทั้งสิ้น 44 สาขา
    โดยสาขาเหล่านี้จะมีพนักงานขายของบริษัทฯ (Edutainment Provider)
    คอยให้คำแนะนำและอำนวยความสะดวกแก่ลูกค้าในการซื้อสินค้าของบริษัทฯ ทำเลที่ตั้งของ
    Shop จะอยู่ในศูนย์การค้าชั้นนำต่างๆ ทั่วประเทศเพื่อเข้าถึงกลุ่มลูกค้าเป้าหมายได้อย่างทั่วถึง
    และอำนวยความสะดวกให้ลูกค้าในการซื้อสินค้าของบริษัทฯ
    ซึ่งสามารถแบ่งตามทำเลที่ตั้งได้ดังนี้

  ------------------ ------------------ ---------------- ------------------
                     กทม.               ต่างจังหวัด         รวม

  จำนวนสาขา          35                 9                44
  ------------------ ------------------ ---------------- ------------------

ทั้งนี้ ในปีที่ผ่านมาบริษัทฯ มีนโยบายปิดสาขาที่ยอดขายต่ำและผลประกอบการไม่ดี อย่างไรก็ดีบริษัทฯ
ยังมีนโยบายขยายสาขาเพิ่มเติม โดยพิจารณาจากศักยภาพของทำเลที่ตั้งเป็นหลัก
และใช้เงินลงทุนไม่สูงนัก มุ่งเน้นการขายสินค้าเพื่อให้ผลตอบแทนคืนทุนเร็ว

2.  ผู้จัดจำหน่ายและตัวแทนจำหน่าย (Wholesale) เป็นการขายส่งสินค้า
    ให้กับผู้จัดจำหน่ายและตัวแทนต่างๆ ในกรุงเทพฯ และต่างจังหวัด
    ซึ่งผู้จัดจำหน่ายและตัวแทนจำหน่ายดังกล่าวจะกระจายสินค้าของบริษัทฯ ไปยังร้านค้าปลีกต่างๆ
    ทั่วประเทศเพื่อจำหน่ายสินค้าของบริษัทฯ ให้กับลูกค้า (End User) ทั่วไป

รายได้และสัดส่วนการจัดจำหน่ายผ่านแต่ละช่องทาง หน่วย: ล้านบาท

  -------------------------- ------- ------- ------- ------- ------- -------
  ช่องทางการจัดจำหน่าย          2552            2551            2550    

                             มูลค่า    %       มูลค่า    %       มูลค่า    %

  Shop แมงป่อง                467     90%     587     96%     651     99%

  ผู้จัดจำหน่ายและตัวแทนจำหน่าย    49      10%     23      4%      8       1%
  (ขายส่ง)                                                            

  รวม                        516     100%    610     100%    659     100%
  -------------------------- ------- ------- ------- ------- ------- -------

4.  

5.  4) สภาวะอุตสาหกรรมและการแข่งขัน

ตลาดจำหน่ายวีซีดีและดีวีดีมีการเติบโตอย่างเด่นชัดตั้งแต่ปี 2544 และเติบโตอย่างต่อเนื่อง
โดยมูลค่าตลาดโฮม เอ็นเตอร์เทนเมนท์ ในปี 2545 มีมูลค่าประมาณ 4,000-5,000
ล้านบาท^(\)[1] ทั้งนี้ นาย พิชัย สมส่งสวัสดิ์ ฝ่ายวิจัยธุรกิจ กลุ่มบริหารความเสี่ยง
สายงานบริหารความเสี่ยงและกำกับ บมจ. ธนาคารกรุงไทย ได้ประมาณการเมื่อเดือนสิงหาคม
2552 ว่า ในปี 2552 ธุรกิจโฮมเอ็นเตอร์เทนเมนต์จะมีมูลค่าตลาด ประมาณ 5,314 ล้านบาท
เพิ่มขึ้นจากปีก่อนร้อยละ 0.2 ซึ่งถือว่าตัวเลขใกล้เคียง กับปีก่อน อันเป็นผลมาจาก

-   ผู้ประกอบการให้ความสำคัญในการผลิตสินค้าที่มีคุณภาพ
    และขยายช่องทางการจำหน่ายสินค้าผ่านตัวแทนจำหน่าย ร้านสะดวกซื้อ และซุปเปอร์สโตร์
    เพื่อให้เข้าถึงลูกค้าได้ง่ายขึ้นและหาซื้อได้สะดวกขึ้น

-   ราคาของสินค้ามีการปรับตัวลดลง
    จากการที่ผู้ประกอบการหันมาใช้กลยุทธ์ทางด้านราคาเพื่อแก้ปัญหาสินค้าละเมิดลิขสิทธิ์

-   ภาครัฐเพิ่มความเข้มงวดในการปราบปรามสินค้าละเมิดลิขสิทธิ์
    โดยเฉพาะในพื้นที่ที่มีการละเมิดลิขสิทธิ์สูง

-   การระบาดของโรคไข้หวัดใหญ่สายพันธุ์ใหม่ 2009
    ส่งผลให้ผู้บริโภคบางส่วนหันมาซื้อหรือเช่าวีซีดีหรือดีวีดีมาชมที่บ้านแทน

-   เครื่องเล่นวีซีดี ดีวีดี มีแนวโน้มราคาลดลงและใช้ในเกือบทุกครัวเรือน

ทั้งนี้พบข้อมูลสนับสนุนปัจจัยเรื่องเครื่องเล่นวีซีดี ดีวีดี ว่า ตลาดเครื่องใช้ไฟฟ้าเครื่องเล่นวีซีดี ดีวีดี
ในช่วง 3 ปี ที่ผ่านมามีการแข่งขันเพิ่มสูงขึ้น ทั้งจากผู้ผลิตภายในประเทศ และต่างประเทศ อาทิ
เช่น ญี่ปุ่น เกาหลี และจีน ส่งผลให้ราคาเครื่องเล่นวีซีดี ดีวีดี
ลดลงอย่างมากหากเทียบกับราคาในอดีตที่เริ่มเข้ามาในตลาด โดยเฉพาะเครื่องเล่นวีซีดี
ปัจจุบันราคาอยู่ที่ประมาณ 800-900 บาท ขณะที่เครื่องเล่นดีวีดีราคาอยู่ที่ประมาณ 1,400-1,500
บาท
ประกอบกับการแข่งขันของผู้จำหน่ายสินค้าที่ต้องการส่วนแบ่งในตลาดเพิ่มมากขึ้นด้วยการใช้กลยุทธ์ส่งเสริมการขาย
เช่น การให้สินเชื่อดอกเบี้ยต่ำ การแจกของแถม เป็นต้น
รวมถึงการเติบโตของการให้สินเชื่อบัตรเครดิตซึ่งถือเป็นปัจจัยส่งเสริมให้ผู้บริโภคมีกำลังซื้อเพิ่มมากขึ้นส่งผลให้ตลาดเครื่องใช้ไฟฟ้าดังกล่าวมีการเติบโต
นอกจากนี้ยังพบว่าตั้งแต่ปี 2552 มีการขยายตัวของจำนวนเครื่องเล่นบลูเรย์
โดยมีแนวโน้มราคาลดลง

รูปภาพแสดงยอดขายสะสมของจำนวนเครื่องเล่นวีซีดี ดีวีดี และบลูเรย์ ตั้งแต่ปี 2548-2554
(ประมาณการ) และระดับราคาของเครื่องเล่นวีซีดี ดีวีดี และบลูเรย์

[]

หมายเหตุ : ยอดขายสะสมนับจากปี 2544

แหล่งที่มา : Tanawat Suangamonpisuit GFK Retail and Technology (Thailand)
Ltd.

สภาวะการแข่งขัน ปัญหา และอุปสรรค

การที่ตลาดโฮมเอ็นเตอร์เทนเมนต์มีขนาดใหญ่และมีแนวโน้มการเติบโตอย่างต่อเนื่อง
เนื่องจากสินค้ามีราคาลดลง ผู้บริโภคหาซื้อง่าย
และเป็นสิ่งบันเทิงที่มีราคาถูกเมื่อเปรียบเทียบกับการชมในโรงภาพยนตร์
ทำให้เป็นสินค้าที่ได้รับความนิยมทั้งในเขตกรุงเทพฯและต่างจังหวัด
การเติบโตของธุรกิจดังกล่าวก่อให้เกิดการแข่งขันในธุรกิจผลิตและจำหน่ายแผ่นภาพยนตร์
รวมถึงตลาดสินค้าละเมิดลิขสิทธิ์
อย่างไรก็ตามการที่ผู้ประกอบการจะดำรงความสามารถในการแข่งขันในธุรกิจนี้ได้ขึ้นกับปัจจัยดังต่อไปนี้

-   การมีลิขสิทธิ์ภาพยนตร์ ลิขสิทธิ์ถือเป็นวัตถุดิบสำคัญที่มีอยู่อย่างจำกัดในการผลิตแผ่นภาพยนตร์
    ปัจจุบันผู้ประกอบการแต่ละรายได้ใช้วิธีการต่างๆ
    เพื่อให้ได้มาซึ่งลิขสิทธิ์ที่มีคุณภาพและเป็นที่นิยม ซึ่งรวมถึงการแข่งขันด้านราคา
    ความสามารถในการจำหน่ายสินค้าภายใต้ลิขสิทธิ์ให้ประสบความสำเร็จเพื่อสร้างอำนาจในการต่อรองราคาลิขสิทธิ์
    รวมถึงการดำรงความสัมพันธ์ทางการค้ากับผู้ขาย/ผู้ผลิตลิขสิทธิ์
    และการหันมาเป็นผู้ผลิตภาพยนตร์เพื่อถือครองลิขสิทธิ์เอง

-   ช่องทางการจัดจำหน่าย
    ซึ่งเป็นปัจจัยสำคัญในการกระจายสินค้าเพื่อตอบสนองความต้องการของลูกค้าได้อย่างทั่วถึงและทันเวลา
    โดยเฉพาะผู้ประกอบการที่มีช่องทางการจัดจำหน่ายของตนเอง
    หรือมีความสัมพันธ์ที่ดีกับผู้จัดจำหน่าย ตัวแทนจัดจำหน่าย และร้านค้าหรือธุรกิจที่เป็นคู่ค้า
    การที่ผู้ประกอบการมีช่องทางการจัดจำหน่ายที่สามารถสร้างยอดขายได้อย่างมีประสิทธิภาพและประสิทธิผล
    ถือเป็นปัจจัยสำคัญอีกประการหนึ่งในการประกอบธุรกิจจัดจำหน่ายแผ่นภาพยนตร์ที่อยู่ในสภาวะการแข่งขันสูง

-   การปราบปรามสินค้าละเมิดลิขสิทธิ์ ตลาดสินค้าละเมิดลิขสิทธิ์
    ถือเป็นคู่แข่งที่สำคัญอย่างหนึ่งของผู้ประกอบการในธุรกิจนี้
    อย่างไรก็ตามการที่ภาครัฐและภาคเอกชนให้ความสำคัญในการปราบปรามสินค้าละเมิดลิขสิทธิ์
    อาทิ เช่น การตรวจจับโรงงานผลิตและผู้จำหน่ายสินค้าละเมิดลิขสิทธิ์
    การลดราคาสินค้าของผู้ประกอบการที่มีลิขสิทธิ์ถูกต้องเพื่อให้ราคาสินค้าไม่มีความแตกต่าง
    การส่งเสริมของภาครัฐและเอกชนในการต่อต้านสินค้าละเมิดลิขสิทธิ์ เป็นต้น

-   คุณภาพของสินค้าและบริการ คุณภาพของสินค้าทั้งในส่วนของลิขสิทธิ์และแผ่นภาพยนตร์
    มีส่วนสำคัญที่กำหนดความสำเร็จในการจำหน่ายแผ่นภาพยนตร์นั้นๆ
    การมีลิขสิทธิ์ภาพยนตร์ที่มีคุณภาพทั้งในเนื้อหา ภาพ และเสียง
    ประกอบกับการผลิตแผ่นที่มีคุณภาพมีภาพและเสียงที่คมชัด
    นอกจากจะสร้างยอดขายให้กับสินค้านั้นๆ
    แล้วยังเป็นการสร้างความจงรักภักดีในตราสินค้าของผู้ประกอบการด้วย

สำหรับบริษัทฯ ในฐานะผู้นำในธุรกิจจำหน่ายแผ่นภาพยนตร์
ที่มีประสบการณ์ในธุรกิจโฮมเอ็นเตอร์เทนเมนต์กว่า 29 ปี
มีการจัดหาลิขสิทธิ์ภาพยนตร์ทั้งไทยและต่างประเทศ เพื่อนำมาผลิตเป็นแผ่นภาพยนตร์ในรูปแบบดีวีดี
วีซีดี จัดจำหน่ายใน Shop แมงป่อง ซึ่งเป็นที่รู้จักและยอมรับของลูกค้าทั่วไปมาตลอด โดยบริษัทฯ
มีนโยบายในการดำรงความสามารถในการแข่งขันดังนี้

1) การมีลิขสิทธิ์ที่มีคุณภาพและมีความหลากหลาย ปัจจุบันบริษัทฯ
มีลิขสิทธิ์ภาพยนตร์จากค่ายผู้ผลิตภาพยนตร์ ชั้นนำ การมีประสบการณ์ในธุรกิจ
การมีทีมงานในการจัดหาลิขสิทธิ์
การใช้กลยุทธ์ทางการตลาดและส่งเสริมการขายอย่างมีประสิทธิภาพ ทำให้บริษัทฯ
สามารถจัดหาและจัดการลิขสิทธิ์ที่มีอยู่ให้สามารถสร้างรายได้อย่างต่อเนื่อง

2) การมีช่องทางการจัดจำหน่าย ปัจจุบันบริษัทฯ มีสาขารวม 44 สาขา กระจายอยู่ตามศูนย์การค้า
และชุมชนที่สำคัญทั้งในกรุงเทพฯ และต่างจังหวัด
ประกอบกับการจำหน่ายสินค้าผ่านตัวแทนจำหน่ายซึ่งจะจำหน่ายสินค้าของบริษัทฯ ไปยังพื้นที่ต่างๆ
ทั่วประเทศ การจำหน่ายผ่านร้านค้าในย่านชุมชนทั่วไป จะทำให้บริษัทฯ
สามารถจำหน่ายสินค้าแก่ผู้บริโภคได้อย่างทั่วถึง

3) การผลิตสินค้าที่มีคุณภาพ การมีลิขสิทธิ์ที่ตรงตามความต้องการของตลาด
ประกอบกับการใช้เทคโนโลยีในการผลิตให้สินค้าที่มีภาพและเสียงที่คมชัด
ทำให้ผู้บริโภคสามารถไว้วางใจในสินค้าที่ผลิตโดยบริษัทฯ ว่ามีคุณภาพทั้งในด้านเนื้อหาและตัวสินค้า
ก่อให้เกิดความจงรักภักดีในตราสินค้าของบริษัทฯ และนำมาซึ่งความมั่นคงของรายได้แก่บริษัทฯ

4.1.4 งานที่ยังไม่ส่งมอบ

- ไม่มี

4.2 การถือครองลิขสิทธิ์ผลิตและจำหน่ายเพลงสากล

4.2.1 ลักษณะผลิตภัณฑ์หรือบริการ

ลักษณะผลิตภัณฑ์หรือบริการของบริษัทฯ คือ ลิขสิทธิ์เพลงเพื่อนำมาผลิต
และจัดจำหน่ายในรูปแบบแผ่นซีดี ภายใต้ตราสินค้า MAXX MUSIC
รวมถึงสินค้าเพื่อความบันเทิงในรูปแบบ ซีดี วีซีดีคาราโอเกะ วีซีดีคอนเสิร์ต เอ็มพี 3
ภายใต้ตราสินค้าของ คู่ค้ารายอื่นๆ

4.2.2 การจัดหาผลิตภัณฑ์

ขั้นตอนการจัดหาให้ได้มาซึ่งผลิตภัณฑ์หรือสินค้าที่บริษัทฯ จัดจำหน่าย สามารถแบ่งออกได้เป็น 2
ประเภทดังนี้

1)  สินค้าลิขสิทธิ์ของบริษัทฯ

1.1 ขั้นตอนการจัดหาลิขสิทธิ์

บริษัทฯ จัดซื้อลิขสิทธิ์เพลงสากลจากผู้ผลิตชั้นนำในต่างประเทศอย่างต่อเนื่องมานานกว่า 10 ปี
โดยลิขสิทธิ์เพลงดังกล่าวจะมีการต่ออายุสัญญาทุกๆ ปี ปัจจุบันมีลิขสิทธิ์เพลงที่ถือครองอยู่กว่า
10,000 เพลง และในแต่ละปีบริษัทฯ จะซื้อลิขสิทธิ์เพลงประมาณ 250-300 เพลง
เพื่อผลิตเป็นอัลบั้มเพลงภายใต้ตราสินค้า MAXX MUSIC

1.2 ขั้นตอนการผลิตสินค้า โดยการจ้างผู้ผลิตที่มีคุณภาพ และเป็นพันธมิตรทางการค้ากับบริษัทฯ
เป็นผู้ผลิตในรูปแบบแผ่นซีดี

  2) สินค้าลิขสิทธิ์ภายใต้ตราสินค้าของคู่ค้ารายอื่น ๆ

บริษัทฯ มีการจัดซื้อสินค้าที่ไม่ใช่ตราสินค้าแมงป่อง (Non-Mangpong) ที่เป็นเพลงในรูปแบบแผ่นซีดี
วีซีดีคอนเสิร์ต วีซีดีคาราโอเกะ เอ็มพี 3 จากผู้ผลิต ผู้จัดจำหน่าย และตัวแทนจัดจำหน่ายสินค้า
ทั้งนี้ที่ผ่านมาบริษัทฯ เป็นตัวแทนจำหน่ายสินค้าประเภทเพลงให้กับ SONY-BMG, Warner Music,
GMM, RS เป็นต้น

4.2.3 การตลาดและสภาวะการแข่งขัน

1) การตลาด

-   คัดเลือกเพลงที่ได้รับความนิยมจากผู้ฟังมาผลิตเป็นอัลบั้มรวมเพลงในรูปแบบ ซีดี

-   เน้นการวางจำหน่ายเพื่อรองรับเทศกาลต่างๆ อย่างต่อเนื่องตลอดทั้งปี
    ซึ่งก็ได้รับการตอบรับจากลูกค้าเป็นอย่างดี

2) ลักษณะลูกค้าและกลุ่มเป้าหมาย

บริษัทฯ ผลิตและจำหน่ายสินค้าเพลงให้แก่ลูกค้าผ่านช่องทางจำหน่ายของบริษัทฯ ดังข้อ 4.1.3
(3.1)

3) สภาวะการแข่งขัน

ธุรกิจเพลงในปี 2552 ขยายตัวโดยมีมูลค่าตลาด 6,157 ล้านบาทหรือเพิ่มขึ้นร้อยละ 5.60
เมื่อเทียบกับปี 2551 ที่มีมูลค่าตลาด 5,828 ล้านบาท
ทั้งนี้เนื่องจากผู้ประกอบการปรับกลยุทธ์การดำเนินธุรกิจรองรับความต้องการและพฤติกรรมของผู้บริโภคได้ดีขึ้น
เช่น ร่วมมือกับพันธมิตรทางธุรกิจขยายการให้บริการดาวน์โหลดผ่านโทรศัพท์เคลื่อนที่
และอินเทอร์เน็ต อีกทั้งยังขยายการให้บริการไปยังธุรกิจที่เกี่ยวเนื่องเพื่อสร้างมูลค่าเพิ่ม อาทิ
การจัดคอนเสิร์ต การสร้างภาพยนตร์ การผลิตสื่อโทรทัศน์ วิทยุ สิ่งพิมพ์ และธุรกิจทีวีดาวเทียม
เป็นต้น ขณะเดียวกันมีการประชาสัมพันธ์ผลงานเพลงและสินค้าโดยผ่านสื่อต่างๆ
ทั้งของผู้ประกอบการเองและสื่อที่เป็นพันธมิตร อาทิ ฟรีทีวี และคลื่นวิทยุอื่นๆ เป็นต้น

คาดว่าในปี 2553 ธุรกิจยังคงขยายตัว
เนื่องจากผู้ประกอบการปรับกลยุทธ์การดำเนินธุรกิจด้วยการแบ่งหน่วยงานที่รับผิดชอบตามแนวเพลง
เพื่อผลิตผลงานที่มีคุณภาพและมีความหลากหลายครอบคลุมความต้องการของผู้บริโภคทุกกลุ่ม
เป้าหมาย และพัฒนาช่องทางการให้บริการผ่านทางสื่อดิจิตอลต่างๆ ด้วยราคาที่คุ้มค่ามากขึ้น
อีกทั้งยังให้ความสำคัญในการจัดคอนเสิร์ตของศิลปินที่ได้รับความนิยมในภูมิภาคต่างๆ
นอกจากนี้ยังสร้างพันธมิตรทางธุรกิจกับผู้ประกอบการต่างชาติในการขยายตลาดเพลงไทยไปยังต่างประเทศ
อาทิ จีน ไต้หวัน ญี่ปุ่น เกาหลีใต้ และประเทศในแถบยุโรป และอเมริกาเหนือ เป็นต้น
คาดว่ามูลค่าของตลาดธุรกิจเพลงอยู่ที่ประมาณ 6,509 ล้านบาทในปี 2553 ซึ่งจะโตจากปี 2552
ประมาณ 5.70%

หน่วย: ล้านบาท

  -------------------------- ----------- ----------- ---------- -----------
                             2553e       2552e       2551       2550

  มูลค่าตลาดธุรกิจเพลง           6,509       6,157       5,828      5,976

  อัตราการเติบโต (%)           5.70%       5.60%       -2.50%     -2.80%
  -------------------------- ----------- ----------- ---------- -----------

ที่มา: นายพิชัย สมส่งสวัสดิ์ ฝ่ายวิจัยธุรกิจ กลุ่มบริหารความเสี่ยง
สายงานบริหารความเสี่ยงและกำกับ

บมจ. ธนาคารกรุงไทย, พฤศจิกายน 2552

ปัจจัยที่ทำให้ธุรกิจเพลงมีการเติบโตได้แก่

-   เป็นสินค้าที่สร้างความบันเทิงให้กับผู้บริโภคได้ทุกเพศ ทุกวัย และทุกอาชีพในราคาไม่สูง
    และสามารถหาซื้อได้สะดวก

-   มีการดำเนินธุรกิจครบวงจร ตั้งแต่กระบวนการผลิตและสร้างสรรค์งานเพลง การตลาด
    การจัดจำหน่ายทั้งการค้าส่งและค้าปลีก การส่งเสริมการขาย การจัดเก็บค่าลิขสิทธิ์
    และการบริหารลิขสิทธิ์ตู้คาราโอเกะ

-   สามารถขยายธุรกิจไปสู่ธุรกิจบันเทิงประเภทอื่นได้ อาทิ ธุรกิจโทรทัศน์ วิทยุ และภาพยนตร์
    เป็นต้น

-   ภาครัฐให้ความสำคัญในการป้องกันและปราบปรามสินค้าละเมิดลิขสิทธิ์อย่างจริงจัง
    และต่อเนื่อง

-   รัฐบาลร่วมกับผู้ประกอบการอุตสาหกรรมบันเทิง จัดงานมหกรรมอุตสาหกรรมบันเทิงไทย
    เป็นโอกาสให้ธุรกิจเพลงของไทยเป็นที่รู้จักในตลาดโลกมากขึ้น

อย่างไรก็ตาม อุตสาหกรรมเพลงก็ยังคงมีความเสี่ยงอยู่บ้างดังนี้

-   การละเมิดลิขสิทธิ์โดยนำผลงานเพลงไปดัดแปลงเลียนแบบ แล้วนำออกจำหน่ายในราคาถูก
    ยังคงมีอยู่ทั่วไปเป็นจำนวนมาก

-   การทำสำเนาเพลงด้วยตนเองโดยใช้อุปกรณ์ทางคอมพิวเตอร์สามารถกระทำได้ง่าย
    ส่งผลกระทบต่อรายได้และการเติบโตของธุรกิจ

-   มีค่าใช้จ่ายในการดำเนินธุรกิจสูง
    โดยเฉพาะอย่างยิ่งการส่งเสริมการขายเพื่อให้สินค้าเป็นที่ยอมรับในตลาด

-   การย้ายสังกัดของศิลปินและทีมงานผลิตที่มีคุณภาพส่งผลกระทบต่อการตลาด

-   พฤติกรรมและความนิยมในการฟังเพลงของผู้บริโภคมีการเปลี่ยนแปลงตลอดเวลา
    ก่อให้เกิดความไม่แน่นอนทางธุรกิจ

ปัจจุบันผู้ประกอบการที่สำคัญในตลาดเพลงไทย ได้แก่ บริษัท จี เอ็ม เอ็ม แกรมมี่ จำกัด (มหาชน)
และบริษัท อาร์เอส จำกัด (มหาชน) ขณะที่ตลาดเพลงสากลมีผู้ประกอบการที่มีบทบาทสำคัญ 3
รายได้แก่ Universal Music, Warner Music, Sony-BMG

สำหรับบริษัทฯ ในฐานะผู้มีประสบการณ์ในการจำหน่ายสินค้าเพื่อความบันเทิงมากว่า 29 ปี
โดยเฉพาะสินค้าประเภทเพลงซึ่งถือเป็นสินค้าชนิดแรกที่บริษัทฯ จัดจำหน่าย
รวมถึงการดำเนินนโยบายจำหน่ายสินค้าเพลงอย่างต่อเนื่องเพื่อตอบสนองความต้องการลูกค้าของบริษัทฯ
ผ่าน Shop แมงป่องทุกสาขา และการจัดจำหน่ายผ่านตัวแทนจำหน่าย
และร้านค้าทั่วไปของเพลงสากลรวมฮิตภายใต้โลโก้ MAXX MUSIC

4.2.4 งานที่ยังไม่ส่งมอบ

- ไม่มี

[1] “ธุรกิจโฮมเอ็นเตอร์เทนเมนท์ขยับอีกรอบ หลายค่ายโดดลุยดีวีดีเต็มสูบ ปี 2546” ,
กรุงเทพธุรกิจ 12 พฤศจิกายน 2545